ลุยหวยนักษัตร กองสลากโยนครม.ชี้ขาด
รมว.วัฒนธรรม โดดค้านสุดตัว ส.ส.ปชป.สำทับ ฉะยับไร้ยางอาย,ผอ.สำนักงานสลากกินแบ่งรัฐบาลระบุโอกาสถูกสลากภาพ 12 นักษัตร คือ 1 ต่อ 20,736 รูปแบบ ส่วนอัตรา 1 ต่อ 100 ล้านฉบับ เป็นโอกาสถูกสลากแบบ ที่พิมพ์งวดละ 100 ล้านใบ ไม่กังวลหากเจอฟ้องเพราะสลากยังไม่ออก เผยยังต้องเปิดรับฟังความเห็น จากทุกฝ่ายภายใน 30 วันก่อนเสนอ ครม.เห็นชอบ ชี้มีโอกาสยกเลิกได้ถ้าขัดต่อข้อกฎหมาย ขณะที่หลายฝ่ายรุมค้านแหลก แม้แต่เด็กรุ่นใหม่ยังจี้ให้ทบทวนสลาก 12 นักษัตร ด้าน ศรีสุวรรณ เดินหน้าต่อ ไม่รอแล้วนะ ตั้งโต๊ะล่าชื่อค้านหวย 12 นักษัตร,ความคืบหน้าเรื่อง หวยนักษัตร ที่หลายฝ่ายออกมารุมค้านว่าเป็นการมอมเมาประชาชน เมื่อวันที่ 2 ส.ค. พ.ต.อ.บุญส่ง จันทรีศรี ผอ.สำนักงานสลากกินแบ่งรัฐบาล เปิดเผยถึงกรณีข่าวที่ระบุสลากรูปภาพ 12 นักษัตรมีโอกาสถูกรางวัล 1 ต่อ 100 ล้านฉบับ ขอชี้แจงว่าอัตราการถูกรางวัลดังกล่าวเป็นอัตราการถูกรางวัลสลากกินแบ่งรัฐบาลแบบใบที่มีการพิมพ์งวดละ 100 ล้านฉบับเพียงเท่านั้น ไม่ใช่อัตราการถูกสลาก 12 นักษัตรอย่างที่เข้าใจผิดกัน,พ.ต.อ.บุญส่งกล่าวว่า สำหรับสลากรูปภาพ 12 นักษัตรจะมีทั้งหมด 4 หลัก แต่ละหลักจะใช้รูปภาพออกรางวัลทั้งหมดหลักละ 12 ภาพ ผู้ซื้อต้องเลือกภาพไปใส่ในแต่ละหลักให้ครบทั้ง 4 หลัก จำนวน 4 ภาพ และเลือกรูปซ้ำกันได้ ทั้งนี้ จะทำให้มีรูปแบบในการซื้อทั้งหมด 20,736 รูปแบบ ดังนั้น อัตราการถูกรางวัลภาพตรงจึงอยู่ที่ 1 ต่อ 20,736 รูปแบบ ส่วนอัตราการถูกภาพสลับหลักทั้งหมดจะอยู่ที่ 42 ต่อ 20,736 รูปแบบ,ผอ.สำนักงานสลากกินแบ่งรัฐบาลกล่าวอีกว่า สมมติมีคนมาสั่งซื้อสลาก 12 นักษัตร ผ่านระบบทั้งหมด 20,736 รายการ รายการละ 50 บาท จะมียอดขายรวมทั้งสิ้น 1,036,800 บาท และจะต้องมีการออกเงินรางวัลไม่เกิน 60% ของยอดจำหน่ายรวม ในที่นี่คือ 622,080 บาท โดยจะแบ่งสัดส่วนเงินรางวัลเป็น 4 ภาพตรง 50% และ 4 ภาพสลับหลัก 50% จะเท่ากับประเภทละ 311,040 บาท,พ.ต.อ.บุญส่งกล่าวต่อว่า สำหรับรูปแบบที่ถูกรางวัลได้มี 5 กรณี คือ 1.กรณีภาพไม่ซ้ำกันทั้งหมด 4 หลัก ถ้ามีผู้ถูกรางวัล 1 รายจะได้รับเงินรางวัล 311,040 บาท หรือ 1 ต่อ 6,220 บาท โอกาสถูกรางวัลคือ 1 ต่อ 20,736 รูปแบบและมีผู้ถูกรางวัลสลับหลัก 23 ราย ได้รับเงินรายละ 13,523 บาท หรือ 1 ต่อ 270 บาท 2.กรณีออกภาพซ้ำกัน 1 คู่ มีผู้ถูกรางวัล 4 ภาพตรง 1 ราย ได้รับเงินรางวัล 311,040 บาท หรือ 1 ต่อ 6,220 บาท มีผู้ถูกรางวัล 4 ภาพเลขสลับ 11 ราย จะได้รับเงินรางวัลละ 28,276 บาท หรือ 1 ต่อ 565 บาท,ผอ.สำนักงานสลากฯ ยังกล่าวด้วยว่า ในกรณีที่ 3.กรณีออกภาพซ้ำ 2 คู่ มีผู้ถูกรางวัล 4 ภาพ ตรง 1 ราย จะได้รับเงินรางวัล 311,040 บาท หรือ 1 ต่อ 6,220 บาท มีผู้ถูกรางวัล 4 ภาพเลขสลับ 5 ราย ได้รับเงินรางวัลละ 62,208 บาท หรือ 1 ต่อ 1,244 บาท 4.กรณีออกภาพซ้ำกัน 3 ภาพหรือภาพตอง คู่ มีผู้ถูกรางวัล 4 ภาพตรง 1 ราย จะได้รับเงินรางวัล 311,040 บาท หรือ 1 ต่อ 6,220 บาท และมีผู้ถูกรางวัล 4 ภาพเลขสลับ 3 ราย จะได้รับเงินรางวัลละ 103,680 บาท หรือ 1 ต่อ 2,073 บาท 5.กรณีภาพซ้ำกัน 4 ภาพ มีผู้ถูกรางวัล 4 ภาพตรง 1 ราย จะได้รับเงินรางวัล 622,080 บาท หรือ 1 ต่อ 12,441 บาท,พ.ต.อ.บุญส่งกล่าวด้วยว่า ส่วนกรณีผู้ค้าสลากและพวกเอ็นจีโอค้านการออกสลาก 12 นักษัตรไม่กังวล เพราะปัจจุบันสลาก 12 นักษัตร ยังอยู่ในขั้นตอนเสนอให้คณะกรรมการกฤษฎีกาพิจารณาอยู่ และ พ.ร.บ. สำนักงานสลากกินแบ่งรัฐบาล พ.ศ.2562 (ฉบับที่ 2) กำหนดว่าให้ออกผลิตภัณฑ์ใหม่ได้ แต่ไม่ได้กำหนดรายละเอียดชัดเจนว่าแนวทางใดทำได้บ้าง จึงต้องไปดูข้อกฎหมายให้ชัดเจน เมื่อพิจารณาเสร็จ จะต้องนำมาเปิดรับฟังความคิดเห็นจากผู้เกี่ยวข้องเพื่อดูผลกระทบจากสังคม ก่อนเสนอคณะรัฐมนตรี หรือ ครม.ชี้ขาด ครม.อาจจะอนุมัติให้ออกสลาก 12 นักษัตร หรืออาจตีตกข้อเสนอก็ได้ หากคิดว่าสุ่มเสี่ยงและผิดต่อกฎหมาย ทุกอย่างต้องรอความชัดเจนจาก ครม.,การออกสลาก 12 นักษัตร ไม่ได้ซ้ำรอยหวยเลขท้าย 2 และ 3 ตัว แต่จะคล้ายหวยเลขท้าย 3 ตัว 4 ตัวมากกว่า การที่สำนักงานสลากฯออกรูปแบบนี้ เพราะไม่อยากให้ซ้ำกับผลิตภัณฑ์เดิมคือสลากใบ จึงออกเป็นรูปภาพ เพราะกลัวจะกระทบผู้ค้าสลาก ตอนนี้ยังตอบไม่ได้ว่าสลาก 12 นักษัตรจะออกได้เมื่อไหร่ แต่สำนักงานสลากจะรับฟังความคิดเห็นของผู้ที่เกี่ยวข้องทุกฝ่าย พ.ต.อ.บุญส่งกล่าว,ผอ.สำนักงานสลากฯยังกล่าวต่อว่า ส่วนกรณีที่นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย คัดค้านการออกสลากรูปภาพ 12 นักษัตรว่าขัดรัฐธรรมนูญและเป็นการบ่อนทำลายศาสนา ไม่ได้กังวลใจอะไรหากจะมีการฟ้อง เพราะขณะนี้สลาก 12 นักษัตรยังอยู่ในกระบวนการดำเนินการตามขั้นตอนใน 30 วัน ยังไม่ได้ผลิตออกมาจำหน่ายจริงและยังไม่แน่ใจว่าถ้าออกแล้วจะเป็นที่นิยมหรือไม่ วิธีการนี้อาจจะไม่ได้ลดจำนวนคนเล่นหวยใต้ดินโดยตรง เพราะคนซื้อหวยใต้ดินก็ยังมีอยู่ แต่อยากให้คนซื้อสลากคิดว่า ถ้าซื้อสลากกินแบ่งรัฐบาล เงินที่ได้ก็จะเข้าประเทศซึ่งนำไปพัฒนาคุณภาพชีวิต ถ้าซื้อหวยใต้ดิน เงินก็จะไม่ไหลไปพัฒนาประเทศ,ที่ศูนย์บริการประชาชนทำเนียบรัฐบาล บริเวณสำนักงาน ก.พ. นายณัฐพงศ์ สำเภาแก้ว ผู้ประสานงานเครือข่ายเด็กรุ่นใหม่ไม่พนัน พร้อมด้วยนายราเมศร ศรีทับทิม ผู้ประสานงานเครือข่ายประชาชนปฏิรูปสลาก และภาคีเครือข่ายกว่า 30 คน ยื่นหนังสือถึง พล.อ.ประยุทธ์ จันทร์โอชา นายกฯและ รมว.กลาโหม รมว.การคลัง ประธานกรรมการสลากกินแบ่งรัฐบาล ขอให้ทบทวนการออกสลาก 12 นักษัตร,นายณัฐพงศ์กล่าวว่า ยื่นข้อเสนอถึงรัฐบาลและกระทรวงการคลัง 4 ข้อ คือ ขอให้ทบทวนการเพิ่มสลาก 12 นักษัตร เนื่องจากเห็นว่าไม่ใช่แนวทางการแก้ปัญหาการขายสลากเกินราคา หวยใต้ดิน ไม่สามารถลดการเล่นการพนันอื่นลงได้ แต่เป็นการเพิ่มพื้นที่การพนันใหม่ ขอให้มีการศึกษาผลกระทบอย่างรอบคอบและตรงไปตรงมา จัดรับฟังความคิดเห็นประชาชนอย่างรอบด้าน โดยองค์กรที่มีความเป็นกลาง ขอให้รัฐบาลมีมาตรการป้องกันและแก้ไขปัญหาการพนันในสังคมไทยเป็นการด่วน ฟื้นฟูกองทุนสลากกินแบ่งเพื่อพัฒนาสังคมกลับคืนมา ขอให้ลดจำนวนสลากกินแบ่งรัฐบาลที่ปัจจุบันมีจำนวนมากถึง 100 ล้านฉบับ ให้อยู่ในปริมาณที่เหมาะสม ไม่ควรเกินจากจำนวนประชากรของประเทศ,ขณะที่นายธนากร คมกฤส เลขาธิการมูลนิธิรณรงค์หยุดพนัน แสดงความคิดเห็นว่า การที่นายธนวรรธน์ พลวิชัย โฆษกคณะกรรมการสลากกินแบ่งรัฐบาล เป็นประธานศึกษาสลากรูปแบบใหม่ จะทำให้ผลการศึกษาไม่มีความเป็นกลางนั้น ตนมองว่าสำนักงานสลากเป็นผู้เสนอผลิตภัณฑ์ก็ควรเป็นผู้ศึกษาและนี่ยังเป็นการศึกษาภายในเท่านั้น ซึ่งในอนาคตต้องมีการรับฟังความคิดเห็นผู้ที่เกี่ยวข้องอยู่แล้ว,ด้านนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย กล่าวว่า เตรียมจัดตั้งโต๊ะให้ประชาชนร่วมลงชื่อคัดค้านการออกสลาก 12 นักษัตร วันที่ 3 ส.ค.เวลา 10.00 น. ที่ลานจอดรถ ใกล้โรงเจศาลเจ้ามูลนิธิโพธิภาวนาสงเคราะห์ ตลาดยิ่งเจริญ เนื่องจากเห็นว่าการขายสลากดังกล่าวทำให้รัฐบาลเป็นเจ้ามือหวย แสวงหาผลประโยชน์จากความลุ่มหลงงมงาย และความเพ้อฝันของประชาชน เป็นการมอมเมาประชาชน ทำลายคุณธรรม ศีลธรรม จริยธรรม ขอเรียกร้องให้ประชาชนร่วมใช้สิทธิตามรัฐธรรมนูญมาตรา 43 (3) ร่วมลงชื่อคัดค้านการออกสลากรูปภาพ 12 นักษัตรของสำนักงานสลากกินแบ่งรัฐบาล เพื่อนำไปยื่นต่อนายกรัฐมนตรีและ ครม.ให้ยับยั้งการออกสลากดังกล่าวต่อไป นอกจากตั้งโต๊ะให้ประชาชนร่วมลงชื่อแล้ว ยังเปิดช่องให้ประชาชนร่วมลงชื่อคัดค้านได้ที่เว็บไซต์ Change.org อีกทางหนึ่งด้วย,อีกด้าน นายอิทธิพล คุณปลื้ม รมว.วัฒนธรรม กล่าวว่า ไม่เห็นด้วยกับการออก หวยนักษัตร ของสำนักงานสลากกินแบ่งรัฐบาล การออกสลากกินแบ่งฯรูปแบบใหม่ เป็นเรื่องที่ส่งผลกระทบต่อชีวิตของคนไทย ในมุมวัฒนธรรมไม่สนับสนุนให้เกิดขึ้น เพราะอาจส่งผลกระทบต่อสถาบันครอบครัวและมีความเสี่ยงที่ทำให้เกิดปัญหาสังคมมากขึ้น ฝากให้สำนักงานสลากฯพิจารณาข้อดีและข้อเสียให้รอบคอบรอบด้าน หากหวยนักษัตรเกิดขึ้นได้จริง จะยิ่งทำให้คนไทยต้องหารายได้เพิ่มเพื่อนำมาใช้ในการเสี่ยงโชคซึ่งส่งผลกระทบต่อสังคมอย่างแน่นอน,วันเดียวกัน นายเกียรติ สิทธีอมร ส.ส.บัญชี รายชื่อพรรคประชาธิปัตย์ โพสต์เฟซบุ๊กคัดค้านการออกหวย 12 นักษัตร สรุปว่า เหลือเชื่อว่าเป็นไปได้อย่างไรที่เรื่องเข้าบอร์ดทั้งๆที่ยังมิได้ศึกษาประเด็นข้อกฎหมายและผลกระทบต่อสังคม นี่คือการโยนหินถามทางชัดๆ รอดูปฏิกิริยาของสังคมว่าจะออกหัวหรือออกก้อย สำหรับตนและคนอื่นๆที่เป็นห่วงสังคมไทยเห็นได้ชัดว่าที่เสนอคือการเพิ่มเกมใหม่ สร้างสิ่งจูงใจให้คนซื้อสลากมากขึ้น แถมยังอ้างเหตุผลแบบข้างๆคูๆ โดยไม่รู้สึกละอายเลยว่า ไม่กระทบคนขายเดิม ไม่มอมเมาประชาชน ลดปัญหาสลากเกินราคา เพิ่มทางเลือกคนซื้อ แก้ปัญหาหวยใต้ดิน นี่คืออะเมซิ่งไทยแลนด์ฉบับไร้ยางอาย นโยบายนี้เพิ่มเงินในกระเป๋าให้ใครกันแน่ รัฐบาลต้องไม่อยู่นิ่งดูดาย ปล่อยให้หน่วยงานในกำกับทำอะไรกันเช่นนี้
ผอ.สำนักงานสลากกินแบ่งรัฐบาลระบุโอกาสถูกสลากภาพ 12 นักษัตร คือ 1 ต่อ 20,736 รูปแบบ ส่วนอัตรา 1 ต่อ 100 ล้านฉบับ เป็นโอกาสถูกสลากแบบ ที่พิมพ์งวดละ 100 ล้านใบ
หวยนักษัตร,หวยแบบใหม่,12 นักษัตร,สำนักงานสลากกินแบ่งรัฐบาล,สลากรูปภาพ,ข่าวหน้า1